་ལས་རྡོ་རྗེ་སྔོན་པོ་རྩེ་ལྔ་པ་ཧཱུྃ་གིས་མཚན་པ། སྦྱོར་ཡུམ་གྱི་མཁའ་ཨཱ་ལས་པདྨ་དམར་པོ་འདབ་མ་བརྒྱད་ཨཱཿས་མཚན་པར་གྱུར། སྙོམས་པར་ཞུགས་པའི་ཐུགས་ཀའི་འོད་ཟེར་གྱིས་དེ་བཞིན་གཤེགས་པ་རྣམས་སྤྱན་དྲངས། སྤྱི་བོ་ནས་ཞུགས་རྗེས་ཆགས་ཀྱི་མེས་བཞུ་བ་རྡོ་རྗེ་ནོར་བུའི་རྩེར་ལྷན་ཅིག་སྐྱེས་པའི་བདེ་བ་བརྟན་པར་བྱས། ཨོཾ་སརྦ་ཏ་ཐཱ་ག་ཏ་ཨ་ནུ་རཱ་ག་ཎ་བཛྲ་སྭ་བྷ་ཝ་ཨཱཏྨ་ཀོ་྅ཧཾ། བོད་སྐད་དུ། དེ་བཞིན་གཤེགས་པ་ཐམས་ཅད་རྗེས་སུ་ཆགས་པའི་རྡོ་རྗེའི་རང་བཞིན་གྱི་བདག་ཉིད་ངའོ། །ཞེས་པའོ། །ཕྱིར་ཕྱུང་བའི་བྱང་སེམས། ཨོཾ་ཨཱཿཧཱུྃ་ཧ་ཧོཿཧྲཱིཿ ཅེས་ལན་གསུམ། ཐིག་ཁར་བྱིན་བཀྲོལ། ཞེས་པ། སྤྱི་གཙུག་སྨིན་མཚམས་མགྲིན་སྙིང་བཞིར་ཐིག་ལེ་བཀོད་དེ། ཆོས་དབྱིངས་རྣམ་དག་ཡུམ་གྱི་མཁའ། །ཡེ་ཤེས་རང་གསལ་ཡབ་ཀྱི་གསང་། །གཉིས་མེད་བདེ་ཆེན་བྱང་ཆུབ་སེམས། །བདུད་རྩིའི་བཅུད་ཆེན་མྱང་བར་བྱོས།། ཞེས་པས་ཁར་མཐེབ་སྲིན་གྱིས་སྦྱིན། སློབ་མས་མྱངས་ནས། ཨ་ཧོ་མ་ཧཱ་སུ་ཁཾ། ཞེས་བརྗོད། སྔགས་དེ་བོད་སྐད་དུ། ཨེ་མ་ཧོ་བདེ་བ་ཆེན་པོ། ཞེས་སོ། །མིག་དར་བཀྲོལ། དབང་དོན་བཤད། ཅེས་པས། བརྟན་པ་དང་ནི་གཡོ་བ་ཡི། །འགྲོ་བ་དམིགས་སུ་མེད་པ་སྟེ། །མཐོང་བ་དང་ནི་ཐོས་ལ་སོགས། །ཐམས་ཅད་སྒྱུ་མ་ལྟ་བུར་འཆར། །དེ་ཡང་སོ་སོ་རང་རིག་པར་གནས་པའི་ངོ་ན་ཅི་ཡང་སྣང་བ་མེད་ལ། རྗེས་ཀྱི་ཤེས་པར་ནི་དེས་བདེན་པའི་དབལ་བཅོམ་པའི་ཕྱིར་སྒྱུ་མ་ཙམ་དུ་འཆར་བས་མཉམ་བཞག་ཏུ་ཅི་ཡང་མི་དམིགས་པ་དང་། རྗེས་ཐོབ་ཏུ་སྣང་བ་ཐམས་ཅད་ཟུང་དུ་འབྲེལ་བར་ཁྱེར་ནས་གོང་ནས་གོང་དུ་དཔའ་བར་འགྲོ་བར་གྱིས་ཤིག དེ་དག་ནི་རྒྱུད་འདི་ཉིད་དུ། ཐོད་པའི་བདུད་རྩི་བླུག་པ་ཡིས། །ཞེས་པས་བསྟན་པ་ཡིན་ཏེ། ཐོད་པ་ནི་རྡོ་རྗེ་སློབ་དཔོན་གྱི་སྤྱི་བོ། བདུད་རྩི་ནི་དེར་གནས་པའི་བྱང་སེམས་སྦྱོར་བས་ཕབ་པ། དེ་བླུག་པ་ནི་སློབ་མའི་ཁར་སྦྱིན་པ་སྟེ་གསང་དབང་། དེ་ལ་གསང་བའི་དབང་ཞེས་བྱ་བའི་དོན། རྫས་གསང་བ་བྱང་ཆུབ་ཀྱི་སེམས། གནས་གསང་བ་ཕྱག་རྒྱའི་བྷ་ག དེ་ལ་བརྟེན་ནས་ཐོབ་པས་གསང་བའི་དབང་སྟེ་དཀྱིལ་འཁོར་ལུས་དང་སྒྲུབ་པའི་གསང་བ་སྦྱིན་པས། གསང་དབང་གི་དྲི་མ་དག རྩ་རླུང་གཏུམ་མོ་སྒྱུ་ལུས་སྒོམ་པ་ལམ། འབྲས་བུ་ངག་དག་པ་ལོངས་སྐུ་གསུང་རྡོ་རྗེའམ་སྔགས་ཀྱི་སྐུ་ཐོབ་པར་འགྱུར་བ་ཡིན་ནོ། །གསུམ་པ་ཤེར་དབང་གི་སྡོམ་ལ། མཎྜལ་གསོལ་བཅིང་ཕྱག་རྒྱ་གཏད། །ལྷ་བསྐྱེད་བྱིན་རླབས་སྦྱོར་ནས་བཀྲོལ། མཎྜལ། ཞེས་པ། དབང་གསུམ་པ་ཤེས་རབ་ཡེ་ཤེས་ཀྱི་དབང་གི་དོན་དུ་མཎྜལ་འབུལ་བར་ཞུ། གསོལ་ཞེས་པ། གསོལ་བ་འདེབས་པ་འདིའི་རྗེས་ཟློས་མཛོད། མགོན་པོ་ཐུགས་ཀྱི་རང་བཞིན་ཅན། །སེམས་ཀྱི་དྲི་མ་དག་པ་དང་། ཐུགས་ཀྱི་དངོས་གྲུབ་ཐོབ་བྱའི་ཕྱིར། །ཤེས་རབ་ཡེ་ཤེས་དབང་བསྐུར་སྩོལ།། ཅེས་ལན་གསུམ། བཅིང་ཞེས་པ། བྷ་གའི་དཀྱིལ་འཁོར་སྔར་མ་མཐོང་བ་མཚོན་ཕྱིར་མིག་དར་བཅིངས། ཕྱག་རྒྱ་གཏད་ཅེས་པ། གང་གི་སྐྱེ་བོ་འཆིང་གྱུར་པ། །དེ་ཉིད་ཡོངས་ཤེས་རྣམ་པར་གྲོལ། །ཕྱག་རྒྱའི་སྦྱོར་བ་འདི་ཡིས་ནི། །ས་གསུམ་བདེ་བ་ཆེན་པོར་བསྒྱུར།། ཞེས་པས་ཕྱག་རྒྱ་སློབ་མ་ལ་གཏད། ལྷ་བསྐྱེད་བྱིན་རླབས། ཞེས་པས། དབང་རྟེན་མཚན་ཉིད་ལྡན་པའི་ཕྱག་རྒྱ་ཁྱེད་རང་ལ་གཏད་པ་དེ་དང་། ཁྱེད་རང་རྣཾས་དཔལ་ཡེ་ཤེས་ཀྱི་མགོན་པོ་ཆེན་པོ་བྱ་རོག་གི་མིང་ཅན། བདུད་དང་བདུད་ཀྱི་ཕྱོགས་ལ་དྲག་ཤུལ་ཆེན་པོར་ཁྲོས་པ། སོགས་ནས། བཞུགས་པའི་པང་དུ། ཕྱག་རྒྱ་ཙཎྜི་ཀ་སྐུ་མདོག་ནག་མོ་ཁྲོ་བོའི་ཞལ། སོགས་ནས། ཡབ་དང་རྡོ་རྗེ་པདྨ་གཉིས་སུ་མེད་པར་སྙོམས་པར་ཞུགས་པའི་སྤྱི་བོར་ཨོཾ། མགྲིན་པར་ཨཱཿཐུགས་ཀར་ཧཱུྃ། ཡབ་ཀྱི་གསང་གནས་རྡོ་རྗེ་རྩེ་ལྔ་པ་ཧཱུྃ་གིས་མཚན་པ། སྦྱོར་ཡུམ་གྱི་མཁའ་ལ་ཨཱཿལས་པདྨ་འདབ་བརྒྱད་ཨཱཿམཚན་པ། ཨོཾ་སརྦ་ཏ་ཐཱ་ག་ཏ་ཨ་ནུ་རཱ་ག་ཎ་བཛྲ་སྭ་བྷཱ་ཝ་ཨཱཏྨ་ཀོ་྅ཧཾ། སྦྱོར་ནས་བཀྲོལ། ཞེས་པ། གཉིས་ཤོར་གཉིས་མཉམ་གྱི་དབུས་སུ་རྣམ་པར་སྨིན་པའི་དགའ་བ་མཐོང་གི་བར་དུ་སྙོམས་པར་ཞུགས་པའི་མོས་པ་གྱིས། མིག་དར་བཀྲོལ། དེ་དག་ཀྱང་རྒྱུད་འདི་ཉིད་ལས། གསང་བ་བདེ་ཆེན་ཡེ་ཤེས་ཉིད། །ཅེས་པས་ཞུ་བདེ་འགྱུར་བཅས་གསུམ་པར་བྱས་སོ། །རྟེན་ཤེས་རབ་མའི་བདག་རྐྱེན་ལས་སྐྱེས་པའི་དཔེའི་ཡེ་ཤེས་ཡིན་པས་དེ་སྐད་དེ། ཡིད་ཀྱི་དྲི་མ་སྦྱོང་། ཕོ་ཉའི་ལམ། འབྲས་བུ་ཐུགས་རྡོ་རྗེ་ཆོས་ཀྱི་སྐུ་ཐོབ་པར་འགྱུར་བ་ཡིན་ནོ། །བཞི་པ་ཚིག་དབང་གི་སྡོམ་ལ། མཎྜལ་གསོལ་བཏབ་དབང་དོན་ནོ། །མཎྜལ་ཞེས་པས། དབང་བཞི་པའི་དོན་དུ་མཎྜལ་འབུལ་བར་ཞུ། གསོལ་བཏབ་ཅེས་པས། གསོལ་བ་འདེབས་པ་འདིའི་རྗེས་ཟློས་མཛོད། དཔལ་ལྡན་གསང་བ་ཧེ་རུ་ཀ །གཟུང་འཛིན་གཉིས་མེད་བདེ་བ་ཆེ། །ངོ་བོ་ཉིད་སྐུ་ཐོབ་བྱའི་ཕྱིར། །བདག་ལ་བཞི་པའི་དབང་བསྐུར་སྩོལ། །ཅེས་ལན་གསུམ། བྱང་སེམས་ཀྱི་དཀྱིལ་འཁོར་སྔར་མ་མཐོང་བ་མཚོན་ཕྱིར་མིག་དར་བཅིང་། དབང་དོན་ནི། ཉོན་མོངས་མེད་ན་ཡེ་ཤེས་མེད། །ཉན་རང་བྱང་ཆུབ་ལམ་ལ་རིང་། །ཕུང་པོ་ཁམས་དང་སྐྱེ་མཆེད་དང་། །འབྱུང་བ་བཞི་ལ་སོགས་པ་རྣམས། །ཐམས་ཅད་གདོད་ནས་དག་པ་ཡི། ཡེ་ཤེས་ཆེན་པོའི་བྱིན་རླབས་ཀྱིས། །དངོས་པོ་དུ་མ་གསལ་བར་སྣང་། །ཡེ་ཤེས་མེད་པར་སྐྱེ་མི་འགྱུར། །སངས་རྒྱས་ཡེ་ཤེས་ཀྱིས་རབ་བསྐུལ། །དེ་བས་བླ་མེད་རྒྱུད་འདི་རུ། །འབད་དེ་དད་པ་བསྐྱེད་པར་བྱ། །གསང་བའི་སྡོམ་པ་བླ་ན་མེད། །དེའི་དོན་ཡང་། ཕྱག་རྒྱ་ཆེན་པོའི་རྗེས་སུ་ཆགས་པ་མེད་པར་འགྱུར་བ་མེད་པའི་བདེ་བ་ཐོབ་པ་མེད་པས་ཉན་རང་རྣམས་བྱང་ཆུབ་ཀྱི་ལམ་ལ་རིང་བ་ཡིན་ལ། ཕྱག་རྒྱ་ཆེན་པོ་ལ་རྗེས་སུ་ཆགས་པས་འགྱུར་བ་མེད་པའི་བདེ་བ་ཐོབ་པ་དེ་ཉིད་སངས་རྒྱས་ཏེ་རྣམ་པ་མེད་བཞིན་དུ་རྣམ་པ་ཐམས་ཅད་པར་འཆར་བས་བསམ་གྱིས་མི་ཁྱབ་པའི་ཟུང་འཇུག་རབ་ཏུ་མི་གནས་པ་དེ་ནི་དབང་བཞི་པ་དང་། རྡོ་རྗེ་ཐེག་པའི་དམ་ཚིག་གམ་སྡོམ་པ་ཆེན་པོའོ།། ཞེས་དབང་དོན་བཤད། དེ་ནི་རྒྱུད་འདི་ཉིད་ལས། རང་བྱུང་དྲི་མེད་དབང་བསྐུར་བའོ། །ཞེས་པས། དེ་ཡང་ཞུ་བདེའི་ལྷན་སྐྱེས་འགྱུར་མེད་དུ་དག་ན་དེ་ཀ་དབང་བཞི་པ་ཡིན་ཏེ། དེ་ཡང་གསུམ་པར་ལྷན་སྐྱེས་བརྟན་ནུས་ན། དེར་སོ་སོ་རང་རིག་ངེས་པར་འོང་ལ། དེས་དངོས་གྲུབ་མཆོག་གི་རྒྱུ་རྙེད་པས། བདེ་མཆོག་ལས། ཡིད་ནི་ནང་དུ་ཆུད་པ་ཡིས། །འདོད་པའི་དངོས་གྲུབ་བསྒྲུབ་པར་བྱ། །ཞེས་འབྱུང་བས་སོ། །འདིར་རྫས་ཚིག་གི་རྣམ་པར་རིག་བྱེད་ཙམ་ལ་བརྟེན་ནས། དོན་གྱི་ཡེ་ཤེས་ངོ་སྤྲོད་པས་ཚིག་དབང་ཞེས་བྱ། དེ་ལ་དཀྱིལ་འཁོར་ཀུནྡ་ལྟ་བུའི་བྱང་ཆུབ་ཀྱི་སེམས་རྟེན་དང་། བརྟེན་པ་སེམས་ཀྱི་རྡོ་རྗེ་ལ་དོན་དམ་བྱང་ཆུབ་ཀྱི་སེམས་སུ་བཞག ལུས་ངག་ཡིད་གསུམ་དབྱེར་མེད་པའི་ཆོས་ཉིད་ལ། དེ་གསུམ་ཐ་དད་དུ་འཛིན་པ་དྲི་མ་ཡིན་པ་སྦྱོང་། མཚན་མ་མེད་པའི་རྫོགས་རིམ་ཕྱག་རྒྱ་ཆེན་པོ་ལམ། འབྲས་བུ་ངོ་བོ་ཉིད་ཀྱི་སྐུ་ཡེ་ཤེས་རྡོ་རྗེར་འགྱུར་བ་ཡིན་ནོ། །སློབ་དཔོན་གྱི་དབང་གི་སྡོམ་ལ། མཎྜལ་གསོལ་བཏབ་སློབ་དཔོན་བྱ། །པོ་ཏི་ལུང་སྦྱིན་བརྟུལ་ཞུགས་གཉིས། །མཎྜལ། ལྔ་པ་རྡོ་རྗེ་སློབ་དཔོན་གྱི་དབང་གི་དོན་དུ་མཎྜལ་འབུལ་བར་ཞུ། གསོལ་བཏབ། ཅེས་པས། གསོལ་བ་འདེབས་པ་འདིའི་རྗེས་ཟློས་མཛོད། །འཁོར་བའི་སྡུག་བསྔལ་འཇོམས་པ་པོ། །རྡོ་རྗེ་སེམས་དཔའ་མཉམ་འགྱུར་བའི། །རྡོ་རྗེ་སློབ་དཔོན་བདག་ཉིད་ཆེ། །མྱུར་དུ་དངོས་གྲུབ་སྟེར་བྱེད་སྩོལ། །ཅེས་ལན་གསུམ། འདིས་ལུས་ངག་ཡིད་ཡེ་ཤེས་ཀྱི་དྲི་མ་འཁྲུད་པས་དབང་བཞི། དེ་བཞིས་མ་རིག་པ་འགགས་པའི་ཡེ་ཤེས་སུ་གྲུབ་པ་ཉིད་རྡོ་རྗེ་སེམས་དཔའ། དེ་ཅིའི་ཕྱིར་རྡོ་རྗེ་སློབ་དཔོན་དུ་འོས་ཞེ་ན། དངོས་གྲུབ་ཐམས་ཅད་སྟེར་བས་གཞན་དབང་བཞིས་ཁྲིད་པའི་སློབ་དཔོན་དུ་སྟེ། སེམས་འགྲེལ་གྱི་དགོངས་པ་བཞིན། བུམ་དབང་ལ་སློབ་དཔོན་དུ་གསུངས་པ་དྲང་དོན། དབང་བཞི་པའི་མཐར་སྟེར་བ་ངེས་པའི་དོན་དུ་བཤད། སློབ་མའི་འོག་ཏུ་སེང་ཁྲི། སྟེང་དུ་གདུགས། རྐང་འོག་ཏུ་འཁོར་ལོ། ལག་གཉིས་འཁྱུད་སྟངས། རྡོ་རྗེ་དྲིལ་བུ་སྦྱིན། བསམ་པ་གང་དང་གང་དག་གིས། །མི་རྣམས་སེམས་དང་མཐུན་པར་འཇུག །དེ་དང་དེ་ཡི་གཟུགས་སྤྲུལ་སྟེ། །སྣ་ཚོགས་གཡོགས་ཏེ་བདེ་བར་བཞུགས། །ཨོཾ་སརྦ་ཏ་ཐཱ་བཛྲ་ཙཱརྻ་ཨ་དྷིཥྛ་ན་ཨ་བྷི་ཥིཉྩ་ཧཱུྃ། འདྲེར་འཛིན་གྱི་རྟོག་པས་འདྲེ། ལྷར་འཛིན་གྱི་རྟོག་པས་ལྷ་འགྲོ་བས། འདིར་ལྷག་པའི་ལྷར་བལྟ་བའི་དབང་དུ་བྱས། དཀྱིལ་འཁོར་དུ་འཇུག་པ་ནས་བརྩམས་ཏེ་བུམ་དབང་། དེའི་ལམ་ལ་བསླབས། དེ་བཞིན་གཞན་གསུམ་ལའང་བསླབས་མཐར་རྡོ་རྗེ་སློབ་དཔོན་དུ་བསྐོ་བའམ། དུས་གཅིག་ཏུ་བསྐུར་བ་དེ་ཀས་གྲོལ་ན་དང་། མ་གྲོལ་ན་དེ་སྨིན་བྱེད་དུ་བཞག ཕྱིས་གྲོལ་བྱེད་སྟོན་པ། རྒྱུད་འདིར། དེ་ནས་དབང་པོའི་བྱེ་བྲག་གིས། །ངེས་པར་རིམ་པས་དབང་བསྐུར་བ། །ཞེས་ཏེ། དཔལ་རྒྱལ་བའི་དབང་པོས། དབང་བསྐུར། རྒྱུད་བཤད་མན་ངག་སྦྱིན་པའི་སྒྲོས་གསུམ་ལ། བསྟན་བཤད་བསྡུ་བའི་ཚུལ་གསུམ་དུ་བཤད་པས་དབང་བསྐུར་ཉིད་འཚང་རྒྱ་བར་བྱེད་པའི་གསེབ་ལམ་དངོས་དང་། རྡོ་རྗེ་ཐེག་པར་གྲོལ་ལམ་རིམ་པ་གཉིས་སོགས་བཤད་པ་ཡང་དབང་བསྐུར་ཉིད་དུ་ཤེས་ན་རྡོ་རྗེ་ཐེག་པའི་གསང་བ་རིག་པ་ཡིན་ནོ། །ཞེས་འབྱུང་བ་ཡིན་ནོ། །པོ་ཏི་ལུང་སྦྱིན། ཞེས་པ། དུང་དང་། རྒྱུད་མན་ངག་གི་པོ་ཏི། རྡོ་རྗེ་རྣམས་གཏད་དེ། པདྨ་རྒྱས་པ་གཡས་འཁྱིལ་དུང་། །ཆོས་བདག་སོ་སོ་རིག་པ་མཆོག །དྲི་མེད་དཔའ་བོ་རྡོ་རྗེ་ནི། །མི་ཕྱེད་བདེ་ཆེན་ཡེ་ཤེས་སོ། །ཞེས་པའི་ཚིགས་སུ་བཅད་པ་འདིས་སྒྲུབ་པ་དང་ལས་སྦྱོར་བསྟན་པ་ཡིན་ནོ། །བརྟུལ་ཞུགས་གཉིས། ཞེས་པ། དཔའ་བོའི་རིམ་པའི་བརྟུལ་ཞུགས་ཀྱི་དབང་ལ། ཅང་ཏེའུ། ཁ་ཊྭཱཾ་ག ཐོད་པ་བཅས་གཏད་དེ། ཡང་དག་དོན་ལྡན་མཆོག་དོན་དུ། །རྣལ་འབྱོར་དབང་ཕྱུག་བརྟུལ་ཞུགས་ཀྱིས། །གསང་བ་འཛིན་པར་བྱེད་པ་དང་། །ནམ་ཡང་འབྲལ་བ་མ་བྱེད་ཅིག །གར་འཆམས་ཀྱི་ཆས་ཀྱང་ཚིག་དེས་བྱིན་ཏེ། ཡང་དག་དོན་ལྡན་མཆོག་དོན་དུ། །རྣལ་འབྱོར༴ གསང་བ༴ ནམ་ཡང་འབྲལ་བ་མ་བྱེད་ཅིག །བྱིན་གྱིས་བརླབ་པའི་མཐའི་བརྟུལ་ཞུགས་ཀྱི་ཆེད་དུ། རྡོ་རྗེ་གཏད་དེ། དེ་བཞིན་གཤེགས་པ་ཐམས་ཅད་ཀྱི་མཐུ་སྟོབས་ཀྱི་རྡོ་རྗེ་ཕྱག་ན་རྡོ་རྗེར་དབང་བསྐུར་བ་ལྟར་དུ་ཁྱེད་རང་རྣམས་ལ་ཡང་དབང་བསྐུར་བའི་མོས་པ་གྱིས། སྒོ་གསུམ་ནུས་མཐུ་ལྡན་པ་ཡིས། །གསང་བ་གསུམ་གྱི་རྡོ་རྗེར་བསྒྲུབ། །རིན་ཆེན་དབང་གི་རྒྱལ་པོ་ལྟར། །ཕུན་སུམ་ཚོགས་པ་ཐམས་ཅད་ཀྱིས། །དེ་དག་ཀྱང་རྒྱུད་འདི་ཉིད་ལས། འདི་ཉིད་དངོས་གྲུབ་ཀུན་གྱི་གཏེར། །ཟབ་ཅིང་རྒྱ་ཆེའི་དོན་འགྲུབ་པ། །སྐལ་བ་ཅན་ལ་སྦྱིན་པར་འོས། །ཞེས་པས་ལེགས་པར་བསྟན་པའོ། །དེའི་ཕྱིར། རྩ་བའི་རྒྱུད་ལས་བསྟན་པའི་ཟིལ།། བཤད་པའི་ལུང་གིས་དངར་བྱས་པ། །གྲུབ་པའི་ངག་གིས་བརྒྱན་པའི་བཅུད། །པདྨ་དཀར་པོའི་ཁ་ལས་འཐོན། །ཞེས་བཀའ་སྩལ་བར་འདུག་ཀྱང་། གཞན་དག རྒྱུད་ཀྱི་ཁུངས་མེད་པ་ལྟ་བུར་གླེང་བ་ནི་རང་གི་དེ་ཉིད་སྟོན་པའོ། །དེས་དཔལ་རྡོ་རྗེ་ནག་པོ་ཆེན་པོ་ཁྲོས་པའི་མགོན་པོ་གསང་བ་དངོས་གྲུབ་འབྱུང་བ་རིགས་འདུས་ལྷ་མང་གི་དཀྱིལ་འཁོར་དུ་དབང་བཞི་ལེགས་པར་ཕུལ་གྲུབ་པ་ཡིན་པས་གཏང་རག་གི་མཎྜལ་འབུལ་བར་ཞུ། དེ་ནས་ཚོགས་ལ་རོལ་བ་མན་བསྙེན་པ་བཞིན་ནོ། །རྒྱལ་བའི་བསྟན་དང་བསྟན་སྲུང་ཐམས་ཅད་ལ། །དབང་བསྒྱུར་དཔལ་གྱི་མགོན་པོ་བྱ་རོག་མཚན།། མཐུ་སྟོབས་གྲགས་པའི་ང་རོ་སྲིད་རྩེར་ཡང་། །ཁོལ་ཁྱོད་བསྟན་པ་བསྲུང་བའི་དུས་ལ་བབ། །ཚད་ལྡན་རྒྱུད་གཞུང་འོ་མའི་རྒྱ་མཚོ་ཆེ། །མཁས་མང་ལྷ་བརྒྱའི་འབད་པས་ཆེར་བསྲུབས་ཀྱང་། །སྔོན་མེད་བདུད་རྩིས་ཡོངས་བལྟམས་བུམ་པ་བཟང་། །བསྟན་འཛིན་ཆེན་པོར་རློམས་གཞན་འགས་མ་ཐོབ། །རྒྱལ་ཀུན་སྙིང་རྗེའི་རང་གཟུགས་པདྨ་དཀར། །ཐུགས་རྗེའི་འདབ་སྟོང་གྲོལ་བའི་ལེགས་བཤད་ཀྱིས། །ཟིལ་དངར་སྙིང་པོའི་མཛོད་འདིའང་ཕྱོགས་འཛིན་ཅན། །སྦྲང་བུ་ཏྲེ་མའི་སྤྱོད་ཡུལ་མ་གྱུར་ཏོ། །སྐལ་བཟང་མཚར་སྡུག་ལེགས་བྲིས་གཞོན་ནུའི་ཚོགས། །རྒྱུད་འགྲེལ་མན་ངག་རྒྱ་མཚོའི་སྙིང་ཕྱུང་བའི། །བསྟན་སྲུང་རིགས་ཀུན་འདུས་པ་གཞན་མེད་ཕྱིར། །སྨིན་གྲོལ་བདུད་རྩི་ལེན་ལ་འདིར་སྤྱོན་ཅིག །འདིར་འབད་ལེགས་བྱས་གསར་པའི་ཆུ་འཛིན་གྱིས། །སྲིད་ཞིའི་ཕྱོགས་ཀྱི་འཁོར་ལོ་ཀུན་གང་བས། །དུས་ངན་སྟོན་གྱི་མཐར་ཡང་བསྟན་དང་འགྲོའི། ཕན་བདེའི་ཚལ་ཆེན་ཀུན་ནས་འབར་གྱུར་ཅིག །དེ་ལྟར་བསྟན་སྲུང་དངོས་གྲུབ་འབྱུང་བའི་དབང་གི་མཚམས་སྦྱོར་འདི་ནི། དུས་གསུམ་གྱི་རྒྱལ་བ་མ་ལུས་པའི་ཐུགས་རྗེ་ཆེན་པོའི་རང་གཟུགས་འཕགས་པ་སྤྱན་རས་གཟིགས་དབང་ཕྱུག ཁ་བ་རི་པའི་གདུལ་བྱ་རྗེས་སུ་བཟུང་བའི་ཕྱིར་ངུར་སྨྲིག་འཛིན་པའི་གར་གྱིས་རོལ་པ། དཔལ་འབྲུག་པ་རིན་པོ་ཆེ་ཐམས་ཅད་མཁྱེན་ཅིང་གཟིགས་པ་མཆོག་གི་སྤྲུལ་པའི་སྐུའི་ཞལ་སྔ་ནས། ཁྱེད་རང་དང་སྐལ་བ་མཉམ་པ་གཞན་དག་ལའང་ཕན་པའི་སླད་དུ། དབང་འདི་ལ་མཚམས་སྦྱོར་ཞིག་གྱིས་ཞེས་བཀའ་སྩལ་པ་ཕྱིར་མི་གཞོལ་བའི་སླད་དུ། ཕྱོགས་བྲལ་གྱི་ལྡུམ་བུས་འཚོ་བ་བོད་མཁས་པ་མི་ཕམ་དགེ་ལེགས་རྣམ་པར་རྒྱལ་བའི་ལྷས། གོང་མའི་གསུང་རྒྱུན་རྩ་བའི་རྒྱུད་ཀྱི་ལུང་དང་སྦྱར་ཏེ་ཅུང་ཟད་རྣམ་པར་ཕྱེ་བ་ཚེ་རབས་ཐམས་ཅད་དུ་རྗེས་སུ་འཛིན་པའི་རྒྱུར་གྱུར་ཅིག། །།སརྦ་མངྒ་ལཾ།། །།